
A városi dísznövényeken előforduló Pseudaulacaspis pentagona morfológiai és molekuláris összehasonlító vizsgálata

A Pseudaulacaspis pentagona (TARGIONI TOZZETTI) a dísz és gyümölcsfák pajzstetű károsítói közül az egyik legveszélyesebb, kozmopolita faj. Széleskörű polifág, tápnövény köre több mint 50 családból származik, 100 körüli fajszámmal. A leginkább veszélyeztetett dísznövények a japánakác (Sophora japonica), az eperfa (Morus alba), az orgona (Syringa vulgaris), és a szivarfa (Catlapa bignonioides). A gyümölcsfélék közül számottevő fertőzést okoz nálunk az őszibarackon, szilván, ezenkívül a dión, alkalmanként szőlőn is. Az utóbbi 15 évben, a vegyszerterhelés csökkentése és a környezetkímélő növényvédelemi irányvonal terjedése, elsősorban a rovarnövekedést szabályozó készítmények elterjedése, az ingerületvezetést gátlók rovására, nagymértékben hozzájárult a pajzstetvek elszaporodásához. Emellett a melegedő tendenciát mutató klíma és a passzív terjedést szolgáló új vektorok (transzport vektor) megjelenése is elősegíti terjedésüket.

Az eperfa-pajzstetű terjedésének lehetséges útvonalára választ adhat a különböző területeken és tápnövényeken előforduló mikropopulációk vizsgálata e faj esetében. A morfológiai vizsgálatoknál gondot okoz, hogy csak ivarérett nőstények alapján lehet meghatározást elvégezni.
Azonban morfológiai és molekuláris technikákat kombinálva nemcsak rokon fajok esetében, hanem fajon belül is feltárhatunk különbségeket. A két vizsgálat segítségével következtetni lehet a faj lehetséges terjedési útvonalára/útvonalaira, valamint az egyes mikropopulációk származására, egymás közti különbségére.
A vizsgálathoz az ivarérett nőstényekből preparátumot készítettünk, amik a morfológiai vizsgálatok alapját képzik. A morfológiai összehasonlításokat könnyen felismerhető és számszerűsíthető határozóbélyegek összevetése végeztük. A molekuláris vizsgálatokat a riboszomális gének átírt köztes szakaszai (ITS Internal Transcribed Spacer), esetünkben az ITS-2 szakaszok, összehasonlító elemzésével kiviteleztük.

A P. pentagona esetében ilyen típusú mikropopulációkat érintő morfológia és molekuláris vizsgálatoknak nincsen előzménye, hazánkban és külföldön egyaránt, viszont eddigi előzetes eredményeink megerősítették, hogy fontos folytatni a vizsgálatokat, nagyobb minta számmal, több vizsgálati helyszínről (akár a magyarországi terjedés feltételezett útvonalát követve), a leggyakoribb tápnövények bevonásával, hím és nőstény egyedeket egyaránt vizsgálva.



